De Paștele Blajinilor, autoritățile municipale vor organiza transport public pentru deplasarea cetățenilor la cimitirul „Sfântul Lazăr” din capitală
Primăria municipiului Chișinău informează, printr-un comunicat, că teritoriile celor 10 cimitire din subordinea municipalității au fost salubrizate și pregătite pentru sărbătoarea Paștele Blajinilor. Potrivit autorităților municipale, sunt pregătite și căile de acces, iar pentru deplasarea cetățenilor la cimitirul „Sfântul Lazăr” de pe strada Doina va fi organizat transport public, din preajma Circului, ruta C și alte linii, în total circa 100 de unități de transport.
Ordinea publică la îmbarcarea pasagerilor pentru deplasare către și de la cimitir va fi asigurată de către angajaţii Inspectoratului Național de Patrulare.
Având în vedere că în zilele de 12 și 13 mai, a. c., va fi sistată circulația transportului pe strada Doina, tronsonul cuprins între str. Socoleni și intrarea principală în Cimitirul „Sfântul Lazăr”, cu excepția transportului public, pe teritoriile gestionate de agenții economici din preajmă vor fi organizate locuri de parcare pentru transportul privat, se mai spune în comunicatul Primăriei.
„Autoritățile și poliția vor gestiona situația, astfel încât persoanele cu nevoi speciale să nu întâmpine dificultăți de deplasare. La fel ca și în anii precedenţi, de Paştele Blajinilor, pe teritoriul cimitirului „Sfântul Lazăr” vor fi amplasate 3 ambulanţe pentru acordarea asistenței medicale urgente, în diferite zone şi 1 ambulanţă în Cimitirul Central de pe strada Armenească.
În context, informăm că în scopul deservirii populației în cadrul sărbătorii Paștele Blajinilor, în zilele de 12 și 13 mai 2024, la intrările în cimitirul „Sfântul Lazăr” din str. Doina vor fi desfășurate activități de comerț cu pască, cozonac, produse de patiserie fără cremă, băuturi răcoritoare și fierbinți, flori și compoziți florale. De asemenea, la intrarea în Cimitirul Central de pe str. Armenească va fi organizat comerț cu flori și compoziții florale.
APL Chișinău face apel către cetățenii care merg la cimitir de Paștele Blajinilor, pentru a-și pomeni rudele și apropiații trecuți din viață, să dea dovadă de responsabilitate și să depoziteze deșeurile în containerele special amenajate pe teritoriu, pentru ca serviciile municipale să le poată evacua în timp util”, informează autoritățile municipale.
Anual, Paștele Blajinilor se sărbătorește la o săptămână după Paștele ortodox. Anul acesta – pe 12 și 13 mai.